Claudiu Târziu, președintele Consiliului Naţional de Conducere al AUR, a fost prezent, joi, la lansarea candidaților partidului din județul Alba. Târziu, care candidează la Parlamentul European, a susținut că la 9 iunie se va tranșa între „libertate şi sclavie, între prosperitate şi sărăcie, între suveranitate şi vasalitate, între pace şi război, între viaţă şi moarte”.
Claudiu Târziu, senator și candidat la europarlamentare, a fost prezent, joi, la lansarea candidaților AUR din Alba. Într-un discurs dur, Târziu a că partidul trebuie să învingă pentru a schimba direcția conducerii de la București și de la Bruxelles
„Trebuie să învingem dacă vrem să mai salvăm ceva din România şi ce se poate din Uniunea Europeană. Poate că vi se pare că e o viziune prea sumbră, dar nu e deloc sumbră, e foarte realistă. Astăzi, ne aflăm într-un moment crucial, în care putem să ne decidem destinul, să schimbăm drumul dinspre prăpastie, acolo unde conduc, de la Bucureşti, Nicu şi Marcel şi, la Bruxelles, Ursula von der Leyen”, a spus el.
Claudiu Târziu a spus că alegerile comasate s-au făcut pentru a încerca distrugerea AUR, dar că această tentativă nu va avea succes
„Aceste două tipuri de alegeri pe care PNL şi PSD le-au comasat pentru a încerca să învingă AUR – pentru a încerca să învingă AUR, dar nu vor reuşi – ne ajută fiind împreună să vedem mai limpede legătura dintre Bruxelles, Bucureşti, Alba Iulia, Teiuş şi orice alt loc de pe pământul românesc.
Să vedem legătura de cauzalitate între deciziile ideologizate, deciziile uneori distructive pornite de la Bruxelles, de la oameni care n-au empatie, n-au dragoste, n-au niciun fel de sentiment de apartenenţă şi nu au niciun fel de simţ al datoriei”, a declarat Târziu, în cadrul evenimentului care a avut loc la Şanţurile Cetăţii Alba Carolina”, scrie Agerpres.
Claudiu Târziu a spus că politica de mediu de la Bruxelles îi va afecta pe toți românii, referindu-se la eliminarea dorită a încălzirii cu lemne, pentru că „vom fi la mâna lor”, adăugând și creșterea prețului la energie.
„Dacă ni se interzice încălzirea cu lemne, suferim aproape toţi. 85% dintre gospodăriile româneşti se încălzesc cu lemn. Şi nu vom mai avea voie să ne încălzim cu lemn. Cu lemnul nostru, pe care, altminteri, îl taie cu frenezie firmele lor şi îl toacă şi fac bani şi nouă nu ne rămâne nimic.
Nu ne rămân nici păduri, nici bani, suntem doar la mâna lor. Dacă ne închid minele şi noi nu mai putem folosi cărbunele pentru producţia de energie, ne afectează pe toţi. Pentru că preţul crescut la energie face să crească toate celelalte preţuri şi simţim în buzunarul nostru şi simţim pe pielea noastră”, a spus Târziu.
Președintele Consiliului Consiliului Naţional de Conducere al AUR a conchis că, la 9 iunie, se va vota între „libertate şi sclavie, între prosperitate şi sărăcie, între suveranitate şi vasalitate, între pace şi război, între viaţă şi moarte”.